ብርሃን ባንክ 471 ሚሊዮን ብር ማትረፉን አስታወቀ
የባለ አክሲዮኖችን ቁጥር ከ14,800 በላይ አደረሰብርሃን ኢንተርናሽናል ባንክ የተከፈለ ካፒታሉን 665 ሚሊዮን ብር በመጨመር 1.4 ቢሊዮን ብር አደረሰ፡፡ በ2009 ሒሳብ ዓመት 471.4 ሚሊዮን ብር ማትረፉን አስታውቋል፡፡ባንኩ ዛሬ ባካሄደው ጠቅላላ ጉባዔ ላይ እንደገለፀው ባለፈው ዓመት 730.7 ሚሊዮን ብር የነበረውን የተከፈለ ካፒታል በአንድ ዓመት ልዩነት 1.4 ቢሊዮን ብር ማድረስ ችሏል፡፡ ይህም የ40 በመቶ ዕድገት ማሳየቱን ያመላከተ ሆኗል፡፡ባንኩ በ2009 ሒሳብ ዓመት በተለይ የሚታይለት ክንውኑ በአንድ ዓመት 5,182 ባለ አክሲዮኖችን በመጨመር የባንኩን ባለ አክሲዮኖች ቁጥር 14,841 ማድረሱ ነው፡፡ ይህም በአገሪቱ ካሉ ባንኮች በባለ አክሲዮኖች ቁጥር ከፍተኛ ያደርገዋል፡፡ብርሃን ባንክ በ2009 ሒሳብ ዓመት ከታክስ በፊት ያገኘው 471.4 ሚሊዮን ብር ትርፍ ካለፈው ዓመት በ121.6 ሚሊዮን ብር ወይም በ34.8 በመቶ ብልጫ አለው፡፡ የብርሃን ኢንተርናሽናል ባንክ ፕሬዚዳንት አቶ አብርሃም አላሮ የሒሳብ ዓመቱ ከፍተኛ ውድድር የነበረበት ቢሆንም፣ ባንካቸው አመርቂ ውጤት ማምጣቱን ገልጸዋል፡፡ የባንኩ የዳይሬክተሮች ቦርድ ሰብሳቢ አቶ ሰሎሞን ዓለምሰገድ ደግሞ የባንኩ የሀብት መጠን አምና ከነበረበት 7.2 ቢሊዮን ብር ወደ 10.5 ቢሊዮን መድረሱ የባንኩን ዕድገት ያመለክታል ብለዋል፡፡